Frps Erlend Wiborg valgt til ny leder i flerkulturelt råd i Moss
Frps innvandringspolitiske talsperson, Erlend Wiborg, er valgt som ny leder i flerkulturelt råd i Moss. Det møter sterke reaksjoner. Tirsdag ble Erlend Wiborg, Frps innvandringspolitiske talsperson, valgt som ny leder i flerkulturelt råd i Moss. Rådet skal «representere og ivareta behovene til den flerkulturelle befolkningen i Moss», ifølge kommunens nettsider. Som innvandringspolitisk talsmann i Frp er Wiborg en av politikernorges skarpeste stemmer for en strengere innvandringspolitikk. I et leserinnlegg i Dagbladet i 2022, skriver Wiborg: «Både de økonomiske og kulturelle kostnadene Norge betaler for innvandring og integrering er ødeleggende for vårt velferdssamfunn, vår økonomiske trygghet og vår nasjonale identitet.» Det var kommunestyret som valgte Wiberg som leder, med 27 mot 22 stemmer. Wiborg fikk stemmer fra hele posisjonen: Høyre, Frp, Ny Kurs, Venstre, PP og INp. – Trist, trist, trist Moss Avis rapporterer om en debatt med «høy temperatur og personkarakteristikker». En av politikerne som reagerer sterkt på vedtaket, er Hanne Luthen, kommunestyrerepresentant for Ap i Moss. – Det er veldig trist når Moss kommune har et råd for folk med innvandrerbakgrunn, som vi har laget selv for at deres røst skal høres. Og nå har vi valgt en leder som faktisk er landskjent for å være særdeles kritisk til innvandrere. At flertallet i vårt kommunestyre kan velge å gå for ham, det er trist, trist, trist. Hun er skuffet over at så mange av posisjonspartiene stemte for Wiborg. – Jeg respekterer at Frp står for sine meninger, selv om jeg er dønn uenig. Men at det skal være flere viktige partier i Moss, som fungerer som et støtteparti så Frp kan ture frem, det synes jeg er trist. – En splittende person Barham Azadi har vært leder for flerkulturelt råd de fire siste årene, frem til Wiborg ble valgt. Han er også gruppeleder for SV i Moss.  Azadi ble fremmet som motkandidat under møtet. Han sier til Aftenposten at han i utgangspunktet ikke ønsket å fortsette som leder, men at han er svært kritisk til Wiborg. – Jeg synes det er et uklokt valg. Lederen skal ivareta interessene til de flerkulturelle i Moss, og så velger man en som har uttalt seg veldig kritisk til innvandring og innvandrere. Dette er en splittende person. Han mener valget kan ha uheldige konsekvenser for hvilke saker som behandles. – Som leder plukker man ut saker rådet skal behandle. En konsekvens kan være at rådet ikke får de sakene som er relevante på bordet, fordi en leder som Wiborg kanskje ikke synes de er relevante. Han er også kritisk til prosessen som førte til at Wiborg ble valgt som leder. I desember vedtok kommunestyret at kommunestyret selv skal velge leder og nestleder i flerkulturelt råd i Moss. Tidligere valgte rådet selv. – Rådene for eldre og folk med funksjonsnedsettelse kan fortsatt velge egne ledere, påpeker Azadi. Wiborg: – Jeg har et sterkt engasjement Erlend Wiborg mener derimot at det er viktig for samspillet mellom kommunestyret og rådet, at kommunestyret velger leder og nestleder. – Det handler blant annet om at det da sikrer at lederen kan ta ordet i kommunestyret og informere om hva rådet mener. – Flere peker på at rådene for eldre og utviklingshemmede fortsatt velger sine egne ledere? – I de to rådene er det loven som sier hvordan det skal velges. Men ledere i de andre rådene i Moss kommune, også råd for psykisk helse og rus, blir valgt av kommunestyret. Så det er ikke noe spesielt der. – Du er en innvandringskritisk stemme i offentligheten. Hvorfor tenker du at du er riktig person til å lede dette rådet? – Jeg ønsker en streng innvandringspolitikk, ja, men jeg har et sterkt engasjement for å sørge for at de som er i Norge og skal være her, blir best mulig integrert. Jeg har et sterkt engasjement i kampen mot sosial kontroll, som vi dessverre ser i mange innvandrermiljøer. – Som leder i flerkulturelt råd skal du representere og ivareta behovene til den flerkulturelle befolkningen? – Ja, og jeg mener at de også lider under en totalt naiv innvandrings- og integreringspolitikk, som man har kjørt i Norge. Der man i altfor stor grad har sydd puter under armene på folk i stedet for å stille krav og hjelpe folk til å komme seg ut i arbeid og klare seg selv i det norske samfunnet, på lik linje med resten av befolkningen, sier Wiborg. Som svar på Azadis kommentar om konsekvensene for hvilke saker som behandles, uttaler Wiborg følgende: – Reglementet slår fast hvilke saker som skal behandles på nøyaktig samme måte som da SV hadde lederen av rådet i forrige periode, ingen stilte spørsmål ved det da. Dette føyer seg inn i absurd kritikk på lik linje med at min «blendahvite» hudfarge er blitt brukt som argument mot meg som leder.
Erlend Wiborg fra Frp er valgt til leder i flerkulturelt råd i Moss. Valget skaper sterke reaksjoner på grunn av Wiborgs  innvandringskritiske holdninger. Kritikken går ut på at Wiborg som leder kan endre hvilke saker rådet skal behandle.